Peter Christensen (V), 2006-11-16:
Debatten ville have været til at forstå, hvis regeringen havde skåret ned, debatten ville sågar også have været til at forstå, hvis regeringen havde omprioriteret fundamentalt mellem forskellige udgiftsområder.
Så ville det have været muligt at diskutere, om det var rimeligt eller ej.
Men virkeligheden er, at der aldrig har været så mange penge i den kommunale økonomi, som det er tilfældet for 2007.
Regeringen og Kommunernes Landsforening har aftalt at bruge flere penge både på børnene, de unge og de ældre.
Det skal fagforeningerne være velkomne til at brokke sig over.
Tænk at brokke sig over, at regeringen har afsat flere penge.
Heldigvis tror jeg, at lærerne ude på skolerne er bedre end bureaukraterne inde i fagforeningskontorerne.
Jeg tror godt, at de almindelige kommunalt ansatte kan se, at virkeligheden er anderledes og ser lysere ud for dem.
Pengene bliver både omsat til højere kvalitet, flere hænder og mere service i såvel kommuner som regioner.
Selv om vi har afsat rigeligt med penge, kan jeg faktisk godt forstå, at en række kommunalt ansatte og mange borgere har følt sig usikre.
Det er helt naturligt at være bekymret for, hvad der sker i de år, hvor kommunalreformen er ved at blive gennemført.
Vi står midt i implementeringen af den største reform af den offentlige sektor i nyere tid.
Reformen medfører store forandringer og påvirker i tusindvis af medarbejderes dagligdag.
Det anerkender jeg, men jeg anerkender ikke, at 31 mia. kr. ekstra pludselig bliver fremstillet, som om der er tale om nedskæringer.
Tænk på de mange ekstra medarbejdere, der er kommet i både kommuner og amter/regioner.
Selvfølgelig arbejder disse mange nye medarbejdere ikke gratis.
De er ansat og lønnet netop for nogle af de føromtalte 31 mia. kr., virkelige penge, som er brugt af kommunerne til at ansætte virkelige medarbejdere – medarbejdere, som yder en indsats, og som leverer velfærd til danskerne, mennesker, hvis indsats og eksistens fortjener at blive anerkendt.
Kommunalreformen er en kompliceret proces, og den er med til at sløre, hvordan tingene udvikler sig i kommunerne.
Når tre, fire eller fem kommuner lægges sammen, skal der findes et nyt serviceniveau for den nye kommune, og så vil nogle borgere opleve et lille fald, og andre vil opleve en lille stigning i servicen.
Men det korte af det lange er, at pengene bliver i det kommunale system.
Venstre kan derfor ikke anerkende påstanden om, at vi løber fra vores løfter, tværtimod.
Jeg skal derfor på vegne af Venstre, Dansk Folkeparti og Det Konservative Folkeparti fremsætte følgende: Forslag til vedtagelse
»Folketinget konstaterer, at kommunerne med den nye kommunale struktur og sommerens økonomiaftale samt de ekstra 424 mio. kr. til merudgifter til det sociale område kan fastholde serviceniveauet i 2007.
Der er heri taget højde for ændringer i befolkningssammensætningen.
Det kan endvidere konstateres, at kommunerne under et øger serviceniveauet for centrale områder.
Kommunalreformen betyder, at der med de lokale prioriteringer sker en tilpasning til et nyt fælles serviceniveau.
Hertil kommer udligningsreformen, som flytter ressourcer fra nogle kommuner til andre kommuner.
Folketinget konstaterer på den baggrund, at kommunalreformen skaber et solidt fundament for fortsat udvikling af kvaliteten i den offentlige service til gavn for den enkelte borger, og ser frem til den bebudede opfølgning med den såkaldte kvalitetsreform af den offentlige sektor.«